b'\n_START_ARTICLE_\nLamassu\n_START_PARAGRAPH_\nLamassu (kileskrift: AN.KAL, sumerisk: \xe1\xb5\x88Lamma, akkadisk: Lamassu) er en beskyttende demon innen mesopotamisk mytologi. Den avbildes ofte med en okse- eller l\xc3\xb8vekropp, \xc3\xb8rnevinger og menneskehode. I visse skrifter fremstilles den som en kvinnelig guddom. Et mindre vanlig navn er shedu, men dette tilsvarer egentlig den mannlige Lamassu.\n_START_SECTION_\nMesopotamia. Babylon\n_START_PARAGRAPH_\nLamassu er ofte avbildet i mesopotamisk kunst, iblant med vinger. Lamassu og shedu var beskyttende \xc3\xa5nder i folks hjem. De var innrissede p\xc3\xa5 leirtavler som ble gjemt under husets terskel. _NEWLINE_Senere under den babylonske periode ble Lamassu kongenes beskyttere og var alltid plassert ved inngangene til palassene, ofte som par. Ved byers innganger var de skulpterte i kolossal st\xc3\xb8rrelse, og plasserte som par, et p\xc3\xa5 hver side av byporten, hver og en vendt mot en av de fire verdenshj\xc3\xb8rner.\n_START_SECTION_\nAssyria\n_START_PARAGRAPH_\nI det nyassyriske rike (ca. 883-612) ble slike store oksemonumenter, ofte med vinger og alltid med menneskehoder, satt som d\xc3\xb8rvoktere ved inngangene til kongepalasser, som i Khorsabad og i Ninive. Deres funksjon av \xc3\xa5 beskytte  mot alt ondt. I en tekst finner man besvergelsen \xc2\xabM\xc3\xa5tte den gode \xc5\xa1\xc3\xaadu g\xc3\xa5 ved min venstre og den gode Lamassu ved min venstre\xc2\xbb\xc2\xbb (annetsteds g\xc3\xa5r \xc5\xa1\xc3\xaadu foran og Lamassu bak den som skal beskyttes) Vanligvis hadde de fem ben.\n_START_SECTION_\nPersia\n_START_PARAGRAPH_\nPerserne overtok Lamassu-statuene og annen billedkunst fra assyrerne som hadde p\xc3\xa5virket perserne kulturelt, religi\xc3\xb8st og lingvistisk, da perserne var um\xc3\xa5telig assyrianiserte, s\xc3\xa6rlig under akemeniderne. Slik fant man lamassuer ogs\xc3\xa5 i persiske templer. De i Pasargadae er forsvunnet, men de i Persepolis finner man ved \xc2\xabAlle nasjonenes port\xc2\xbb,og en rekke andre steder.'